A Bizottság 291/2002/EK rendelete
(2002. február 15.)
a bizonyos textiltermékeknek a Közösségbe történő kivitelénél Laosz különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt "származó termék" fogalom meghatározásától történő eltérésről szóló 1613/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2700/2000/EK európai parlamenti és tanácsi rendelettel [1] módosított, a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre [2] és különösen annak 247. cikkére,
mivel:
(1) A 2002. január 1-jétől 2004. december 31-ig terjedő időszakra vonatkozóan általános preferenciális rendszer alkalmazásáról szóló, 2001. december 10-i 2501/2001/EK tanácsi rendelettel [3] a Közösség általános tarifális kedvezményeket biztosított Laosz számára.
(2) A legutóbb a 993/2001/EK rendelettel [4] módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [5] meghatározza az általános preferenciális rendszer (GSP) keretében használandó "származó termék" fogalmat. A 2454/93/EGK rendelet azonban eltérést biztosít a legkevésbé fejlett GSP-kedvezményezett országok javára, amennyiben e célból megfelelő kérelmet nyújtanak be a Közösséghez.
(3) Laosznak bizonyos textiltermékek tekintetében ilyen eltérést biztosítottak a bizonyos textiltermékeknek a Közösségbe történő kivitelénél Laosz különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt "származó termék" fogalom meghatározásától történő eltérésről szóló, 2000. július 24-i 1613/2000/EK rendelet [6] által, amely a 2000. július 15-től 2001. december 31-ig terjedő időszakra vonatkozott. Laosz kérelmet nyújtott be az eltérés meghosszabbítására.
(4) Az 1613/2000/EK rendelet rendelkezései, különösen az évente meghatározott mennyiségek, amelyek a közösségi piac laoszi termékekre vonatkozó felvevőképességét, Laosz kiviteli kapacitását és a ténylegesen nyilvántartott kereskedelmi forgalmakat tükrözik, a megfelelő közösségi iparágak károsodásának megelőzése érdekében lettek kialakítva.
(5) A Laosz által benyújtott kérelmet a Bizottság megvizsgálta, és megalapozottnak találta. Ezért az eltérést meg kell hosszabbítani. Továbbá, mind az egymással szerződéseket kötő laoszi és közösségi kereskedők érdeke, mind pedig a folyamatban levő beruházások és foglalkoztatás szempontjából a laoszi ipar stabilitása és fenntartható fejlődése megkívánja, hogy az előírt eltérés lejárta után is megszakítás nélkül folytatódjon a 1613/2000/EK rendelet intézkedéseinek alkalmazása. Ezenkívül, az eltérést az eddiginél hosszabb időszakra kell engedélyezni, azonban legfeljebb 2004. december 31-ig, amikor a jelenlegi általános preferenciális rendszer lejár.
(6) Az eltérés igénybevételének hatékonyabb ellenőrzése érdekében a laoszi hatóságoknak rendszeresen tájékoztatniuk kell a Bizottságot a kiállított származási bizonyítványok részleteiről.
(7) Az 1613/2000/EK rendeletet ezért megfelelően módosítani kell.
(8) Az e rendeletben előírt rendelkezések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
Az 1613/2000/EK rendelet a következőképpen módosul:
1. A 2. cikkben a "2001. december 31." szöveg helyébe "2004. december 31." lép.
2. Az 5. cikk helyébe a következő szöveg lép:
"5. cikk
(1) Laosz illetékes hatóságai meghozzák a szükséges intézkedéseket az 1. cikkben említett termékek kivitelénél történő mennyiségi ellenőrzések elvégzése érdekében.
(2) Az illetékes laoszi hatóságok által az ezen rendelet alapján kiállított FORM A származási bizonyítványok 4. rovatában a következőt kell feltüntetni: "Eltérés - 1613/2000/EK rendelet".
(3) Laosz illetékes hatóságai minden hónapban egy összefoglaló nyilatkozatot továbbítanak a Bizottság felé azokról az árumennyiségekről, amelyekre e rendelet alapján FORM A származási bizonyítványokat állítottak ki, valamint ezeknek a bizonyítványoknak a sorszámáról."
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 2002. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. február 15-én.